Mikkel Bjørn (DF), 2025-04-24:
Vi drøfter i dag endnu et af regeringens mange tekniske puljeforslag, som på papiret fremhæves som et administrativt og nødvendigt tiltag, men som i virkeligheden er endnu en søvngængeragtig afgivelse af dansk suverænitet og en udvanding af de grundlæggende principper, som vores udlændingepolitik burde hvile på.
Hvis man kradser lidt i overfladen på dette lovforslag, viser det sig at være et sammensurium af undtagelser, EU-tilpasninger og vage hensyn, der skubber Danmark endnu længere væk fra en stram, konsekvent og danskstyret udlændingelovgivning.
Lovforslaget indeholder enkelte tiltag, som vi i Dansk Folkeparti principielt ikke er imod, herunder brugen af EES- og API-systemerne, der kan styrke kontrollen med, hvem der rejser ind og ud af Danmark.
Det er fornuftigt nok, at vi får bedre data og kan dele dem med vores nabolande, men det er ikke løsningen.
Vi har længe sagt i Dansk Folkeparti, at det ikke er EU's centraliserede systemer, der skal beskytte Danmark.
Det skal en intelligent dansk grænsekontrol – en kontrol, som vi selv styrer, og som vi selv sætter rammerne for.
For vi ved bedst selv, hvad der tjener danskernes tryghed.
Dansk Folkeparti fastholder desuden, at sociale ydelser bør være målrettet danske statsborgere og personer med statsborgerskab i Danmark.
Det handler ikke om at vende ryggen til mennesker i svære livssituationer.
Tværtimod.
Men når man med dette lovforslag åbner for, at udlændinge, der har bevaret deres opholdstilladelse efter partnervold, kan modtage sociale ydelser i op til 5 år uden konsekvenser for deres opholdsstatus, så skubber man ved et grundlæggende princip, nemlig at adgangen til velfærd bør følges af en stærk og dokumenteret tilknytning til Danmark i form af et dansk statsborgerskab.
Noget andet, der burde få alarmklokkerne til at bimle, er den systematiske kodificering af EU-Domstolens praksis i dansk ret.
Regeringen lægger op til, at vi ikke blot følger EU-retten, men at vi skriver den ind i dansk lov med næsten blind lydighed.
Der skal nu gives ophold til tredjelandsborgere, uden at de almindelige krav til familiesammenføring om alder, økonomi og danskkundskaber skal gøres gældende.
Det er ikke retfærdigt.
Det er en undergravning af dansk myndighed.
Ikke nok med det giver lovforslaget også regeringen bemyndigelse til fremover at tilslutte sig nye EU-forordninger uden om Folketinget, hvis blot de vurderes ikke at have vidtrækkende karakter.
Så kommer noget af det mest foruroligende i hele lovforslaget, nemlig at der i bemærkningerne til lovforslaget sort på hvidt fremgår, at overgreb mod børn ikke behøver at være anmeldt til politiet for at give grundlag for bevarelse af opholdstilladelse.
Lad mig være helt klar i den forbindelse: I Dansk Folkeparti mener vi, at overgreb mod børn og vold i det hele taget altid skal anmeldes til politiet.
Det skal behandles i retssystemet, og det sender et dybt forkert signal, hvis man som stat accepterer, at den slags kan håndteres uden om politiet og domstolene.
Det er et svigt, ikke mindst over for børnene.
Danmark har brug for færre smuthuller, ikke flere.
Vi har brug for en udlændingelov, der hænger sammen, og som prioriterer tryghed, retfærdighed og suverænitet, og det gør L 196 ikke.
Det svækker kontrollen med, hvem der opholder sig i Danmark, og det øger risikoen for misbrug og pres på vores velfærd.
Derfor kan vi i Dansk Folkeparti ikke støtte lovforslaget.
Tak for ordet.